Komisijos reglamentas (EB) Nr. 1358/2003
2003 m. liepos 31 d.
įgyvendinantis Europos Parlamento ir Tarybos reglamentą (EB) Nr. 437/2003 dėl statistikos ataskaitų apie keleivių, krovinių ir pašto vežimą oro transportu ir iš dalies keičiantis jo I ir II priedus
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. vasario 27 d. Europos Parlamento ir Tarybos reglamentą (EB) Nr. 437/2003 dėl statistinių ataskaitų apie keleivių, krovinių ir pašto vežimą oro transportu [1], ypač į jo 10 straipsnį,
kadangi:
(1) Remdamasi Reglamento (EB) Nr. 437/2003 10 straipsniu, Komisija nustato šio reglamento įgyvendinimo priemones.
(2) Būtina sudaryti Bendrijos oro uostų, neskaitant tų, kuriais naudojamasi tik vienkartiniams komerciniams skrydžiams, sąrašą ir numatyti leidžiančias nukrypti nuostatas.
(3) Siekiant užtikrinti greitą ir sąnaudų prasme efektyvų duomenų apdorojimą, būtina nurodyti formatą, kuriuo bus perduodami duomenys.
(4) Būtina nustatyti statistinių rezultatų platinimo priemones.
(5) Remdamasi Reglamento (EB) Nr. 437/2003 10 straipsnio pirma įtrauka, Komisija taip pat suderina prieduose nurodytas specifikacijas.
(6) Reikia suderinti duomenims perduoti naudojamą aprašymo struktūrą, Reglamento (EB) Nr. 437/2003 I ir II prieduose nurodytus kodus ir apibrėžimus.
(7) Būtina iš dalies pakeisti Reglamentą (EB) Nr. 437/2003.
(8) Šiame reglamente nurodytos priemonės atitinka Statistikos programų komiteto, įsteigto vadovaujantis Sprendimu 89/382/EEB/Euratomas [2], nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 437/2003 3 straipsnio 2, 4 ir 5 dalyse nurodyti Bendrijos oro uostai, neskaitant tų, kuriais naudojamasi tik vienkartiniams komerciniams skrydžiams, ir leidžiančios nukrypti nuostatos apibūdinami šio reglamento I priede.
2 straipsnis
Reglamento (EB) Nr. 437/2003 7 straipsnyje nurodyti rezultatai perduodami vadovaujantis duomenų rinkmenų aprašymu ir šio reglamento II priede nurodytu perdavimo būdu.
3 straipsnis
Kaip numatyta Reglamento (EB) Nr. 437/2003 8 straipsnio 1 dalyje, Komisija visomis priemonėmis ir taikydama bet kokią duomenų struktūrą platina duomenis, kurių valstybės narės nenurodė kaip konfidencialių.
4 straipsnis
Reglamento (EB) Nr. 437/2003 I ir II priedai pakeičiami taip, kaip nurodyta šio reglamento III priede.
5 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2003 m. liepos 31 d.